স্বামীকে খুন করে বাঘের ঘাড়ে দোষ চাপাল স্ত্রী! চাঞ্চল্য কর্নাটকে

ওয়েব ডেস্ক : স্বামীকে খুন (Murder) করে বাঘের ঘাড়ে দোষ! তার পরেই সরকারের কাছে ১৫ লক্ষ টাকা ক্ষতিপূরণ চাইলেন স্ত্রী। এই ঘটনায় অভিযুক্ত স্ত্রীকে গ্রেফতার করল পুলিশ। এমনই চাঞ্চল্যকর ঘটনা ঘটল কর্নাটকের (Karnataka) মাইসুরুতে।

সূত্রের খবর, কর্নাটকের (Karnataka) মাইসুরু জেলার চিক্কাহেজ্জুর গ্রামে ঘটেছে এমন চাঞ্চল্যকর ঘটনা। অভিযোগ, বছর ৪৫-এর বেঙ্কটস্বামীকে খুনের অভিযোগ ওঠে স্ত্রী সাল্লাপুরির বিরুদ্ধে। তবে পুলিশের তদন্তে উঠে এসেছে, ওই মহিলা তার স্বামীকে বিষ খাইয়ে খুন করেছেন। এর মাঝেই গত সোমবার হেজ্জুর গ্রামে বাঘের দেখা মিলেছিল। সেই কারণে ওই মহিলা দাবি করেছিলেন, বাঘের আক্রমণে তার স্বামীর মৃত্যু হয়েছে।

আরও খবর : ওড়ার সময় খুলে পড়ল স্পাইসজেটের বিমানের চাকা!

অভিযোগ, এর পরেই ক্ষতিপূরণ চেয়ে প্রশাসনের দ্বারস্থ হয়েছিলেন সাল্লাপুরি। তবে অভিযোগ পেয়েই তদন্ত শুরু করে পুলিশ (Police)। তার পরেই বনদপ্তরের সঙ্গে যৌথভাবে তদন্তে নামে তদন্তকারীরা। তবে তদন্তে জানা যায়, যেখানে এই খুনের ঘটনা ঘটেছিল, সেই ঘটনাস্থল বৃষ্টির কারণে মুছে গিয়েছে। এর পরে সাল্লাপুরির বাড়িতে তল্লাশি চালায় পুলিশ। আর সেখানেই ঘুঁটের ঢিপির নীচ থেকে পাওয়া যায় বেঙ্কটস্বামীর মৃত দেহ।

এসবের মাঝে বাঘের আক্রমণে মৃত্যু হওয়ার কথা বলে প্রশাসনের কাছ থেকে ১৫ লক্ষ টাকা ক্ষতিপূরণের দাবি জানান অভিযুক্ত মহিলা। তবে গ্রেফতারের পর জিজ্ঞাসাবাদের সময় খুনের কথা স্বীকার করে নেন সাল্লাপুরি। তিনি তদন্তকারীদের জানান, তিনি জেনেছিলেন বন্যপ্রাণীর আক্রমণে কারোর মৃত্যু হলে সরকার ১৫ লক্ষ টাকা ক্ষতিপূরণ দেয়। তার পরেই নাকি অভিযুক্ত ওই মহিলা নিজের স্বামীকে হত্যার পরিকল্পনা করেন।