মার্কিন মুলুকে খুন হলেন ভারতীয় নাগরিক

ওয়েব ডেস্ক : মার্কিন মুলুকে (America) খুন হলেন ভারতীয় নাগরিক। মুণ্ডচ্ছেদ করে হত্যা (Murder) করা হয় তাকে। জানা গিয়েছে, ওয়াশিং মেশিন ব্যবহার করা নিয়ে এক মার্কিন ব্যক্তির সঙ্গে বচসা হয় ভারতীয় ওই নাগরিকের। এর পরেই অভিযুক্ত স্ত্রী ও সন্তানের সামনেই ওই ভারতীয়কে খুন করে বলে অভিযোগ। এই ঘটনায় অভিযুক্তকে গ্রেফতার করেছে পুলিশ।

জানা গিয়েছে, ওই ভারতীয় নাগরিকের নাম চন্দ্রমৌলি নাগামালিয়া। বয়স ৫০। তিনি কর্ণাটকের বাসিন্দা। ভয়াবহ এই খুনের ঘটনাটি ঘটেছে টেক্সাসের (Texas) ডালাস শহরের কাছে এক হটেলে। সূত্রের খবর, ঘটনার দিন ইয়োর্দানিস কোবোস মার্টিনেজ নামে এক মার্কিন নাগরিককে ওয়াশিং মেশিন ব্যবহার করতে মানা করেছিলেন চন্দ্রমৌলি। তবে তিনি এটি সরাসরি বলেননি। বরং এক মহিলাকর্মচারীকে দিয়ে বলিয়েছিলেন।

আরও খবর : নেপালের অন্তর্বর্তীকালীন প্রধানমন্ত্রী, কে এই সুশীলা কারকি?

অভিযোগ, এর পরেই ওই মার্কিন নাগরিক ক্ষুব্ধ হয়ে চন্দ্রমৌলির উপর চড়াও হন। তার পরেই ছুরি দিয়ে পর পর কোপ মারতে থাকেন। তবে তাতে শান্ত হননি আততায়ী। বরং ভারতীয় ওই নাগরিকের মাথা কেটে দেয় মার্টিনেজ। এর পর তা ফেলে দেয় ডাস্টবিনে। আর এই খুনের (Murder) পরেই ঘটনাস্থল থেকে পালানোর চেষ্টা করেছিল অভিযুক্ত। কিন্তু শেষ রক্ষা হয়নি। পুলিশের হাতে গ্রেফতার হয় সে।

এক ভারতীয় নাগরিককে এমন নৃশংসভাবে খুন করা নিয়ে মুখ খুলেছেন হিউস্টনের ভারতীয় কনসুলেট। শোকপ্রকাশ করে এক্স হ্যান্ডেলে লেখা হয়েছে, “টেক্সাসের ডালাসে নিজের কর্মক্ষেত্রে নির্মমভাবে হত্যা করা হয়েছে ভারতীয় নাগরিক চন্দ্র নাগামাল্লাইয়াকে। আমরা পরিবারের সঙ্গে যোগাযোগ করছি এবং সম্ভাব্য সকল সহায়তা প্রদান করার চেষ্টা করছি। অভিযুক্ত ব্যক্তি ডালাস পুলিশের হেফাজতে রয়েছে।”